DA kies nuwe parlementêre leierskorpsDr. Annelie Lotriet. Foto: DA/Flickr.com Die DA se parlementêre koukus van 97 lede het vanoggend sy nuwe leierskorps aangewys, en verandering was aan die orde van die dag. Mmusi Maimane bly uit hoofde van sy posisie as partyleier ook aan as parlementêre leier. Hy kan uit daardie posisie ook die hoofsweep aanwys, en hy het John Steenhuisen aangewys vir nog ŉ termyn. Behalwe die hoofsweep in die Nasionale Raad van Provinsies – wat nog aangewys moet word – is al die ander posisies in die DA verkies. Afrikaanse kandidate en swart kandidate het spesifiek sterk vertoon in die verkiesing, met Jacques Julius van Randfontein – ŉ parlementslid bekend om sy kennis van en aanhalings uit die Afrikaanse letterkunde – wat die sittende adjunk-hoofsweep, Mike Waters, ontsetel het. Die nuwe voorsitter van die koukus is dr. Annelie Lotriet van Bloemfontein. Sy het Alf Lees geklop. Die nuwe ondervoorsitter is Haniff Hoosen van Durban wat Desiree van der Walt geklop het. Chris Hunsinger van Malmesbury is onbestrede verkies tot tesourier van die koukus. Cathy Labuschagne van Bellville is herkies as DA-leier in die Nasionale Raad van Provinsies. Sy het gewen teen Jaco Londt. Tot die DA se 12 swepe is verkies (in volgorde van die hoeveelheid stemme wat hulle gekry het): Natasha Mazzone van Pretoria, Phumzile van Damme van Kaapstad, Erik Marais van Bellville, Solly Malatsi van Polokwane, Geordin Hill-Lewis van Edgemead, James Lorimer van Johannesburg, Chris Hunsinger van Malmesbury, Darren Bergman van Johannesburg, Nomsa Tarabella-Marchesi van Bloemfontein, Annette Steyn van Burgersdorp, Willem Faber van Kimberley en Patricia Kopane van Bloemfontein. Al die verkose posisies is vir ŉ termyn van twee en ŉ half jaar.